Ċertament, dawn l-aħħar jiem servew sabiex il-partit ikompli jissoda lilu nnifsu. Tul il-jiem li kelli x-xorti, minkejja diversi diffikultajiet li nkun preżenti għalihom, stajt nara iktar kunsilliera jsemmgħu leħinhom. Iktar persuni attivi fi ħdan il-partit li jridu jagħtu l-kontribut tagħhom. Il-linja politika tagħna tinbena proprju mis-sehem dirett ta' dawk kollha li tkellmu u kitbu. Huwa proċess kompletament ġdid. Huwa wieħed li qiegħed, fil-fatt, jifrex fuq ġimgħa sħiħa fejn hemm impenn politiku qawwi. Kull min irid il-ġid lil dan il-partit politiku ġie, u b'xi mod, ħa sehem. Ideat varji Fil-linja politika li stabbilixxa s-Segretarju Ġenerali Clyde Puli, qed iġib il-Kunsill Ġenerali lura fil-post li jixraqlu. Mhuwiex formalità li ngħaddu minnha kull sena, imma l-bażi tal-preżenza politika tagħna fuq skala nazzjonali u lokali. Partit huwa ħaj meta iktar militanti jingħataw l-opportunità li jitkellmu. Partit jaqbad it-triq it-tajba meta jkollu min jiġbidlu l-attenzjoni. Jiġbidlu lejh dak li qiegħed isir fil-pajjiż f'parti essenzjali ta' awto-kritika libera u diretta. Kuntrasti, riflessjonijiet u pass pass lejn l-għarfien li għandna fil-missjoni politika tagħna. Dan jiġi u jinġabar direttament mill-ideat varji li għandna. Għandu raġun is-Segretarju Ġenerali jgħid li rridu nibnu l-programm elettorali tagħna minn issa sabiex nagħtu alternattiva soda. Irridu nħarsu minn issa 'l quddiem nett. Irridu nippreparaw b'fiduċja għal dak li ġej. Nippreparaw billi niddiskutu, niddjalogaw, nipproponu u nikkritikaw. Il-kritika hija essenzjali sija għal dak li għaddej fil-pajjiż, imma wkoll għall-partit. Irridu l-affarijiet isiru aħjar fil-pajjiż tagħna. Hemm wisq nuqqasijiet li issa ġejjin biċċa biċċa kollha f'daqqa. Nagħrfu li l-Gvern, illum, qiegħed jaħrab kemm jista' minn dawn. Però, nafu għax hemm ir-regola tal-eżistenza li llum jew għada ser jilħquh. Saret il-ħidma t-tajba Qegħdin illum f'dan il-proċess ta' bidla, ta' tiġdid, għax sar ħafna xogħol fix-xhur ta' qabel. Dak li l-Kap tal-Partit, Dr Adrian Delia, bena bid-direzzjoni tiegħu lura b'għaqal. Jekk kien hemm min ħaseb li ser nieqfu, jew tlifna mir-ritmu, tul din il-ġimgħa seta' jara li dan mhuwiex minnu. Il-partit huwa ħaj. Mhuwiex miżmum lura. Miexi 'l quddiem b'ritmu ferm iktar qawwi milli ħaddieħor jista', jew seta', jaħseb. Il-linja politika tagħna tibqa' fermament dik demokratika Nisranija. Hija dik li bnew tant tajjeb ta' qabilna, u li issa reġgħet qabdet triqitha. Jekk hemm min jipprova jċekkinna, il-fatti qed juruh kemm huwa żbaljat. Hemm min ma jafx Il-punt li tqajjem tant tajjeb tul id-diskussjoni huwa dak li huwa marbut ma' kemm il-vuċi tagħna qed tinstemgħa fis-soċjetà. Il-vuċi tagħna hemm qegħda. Il-pożizzjonijiet tagħna aħna naffermawhom. Biss nagħrfu li għandna bżonn iktar sostenituri tal-mezzi tal-komunikazzjoni tagħna. Huwa ċertament determinanti li nżommu għaddejjin In-Nazzjon, Il-Mument, Netfm u Net TV. Però huwa iktar importanti li nsibu aktar bnedmin li jixtru l-gazzetti tagħna u li nxerrduhom. Dak li jinkiteb jinqara'. Daqshekk ieħor huwa vitali li nsegwu dak li jingħad fuq il-mezzi l-oħra. Il-vuċi tagħna hija essenzjali fid-demokrazija Maltija, però trid l-assistenza kollha tagħna. Il-partit għalaq formalment dan il-kapitolu nhar l-Erbgħa li għadda. Biss, il-ħidma mhix sejra tieqaf hemm. L-appuntamenti elettorali jridu jiġu rispettati. Dak li sejrin għalih fih il-piż tiegħu. Dan nagħrfuh. M'aħniex ser nibqgħu lura. Ser inkomplu naħdmu b'iktar determinazzjoni. Il-pajjiż għandu bżonn jisma' l-vuċi tagħna. Il-pajjiż għandu bżonn dan il-partit li qiegħed, jum wara jum, jaqbeż għal dawk li qegħdin minn taħt. Partit li qed jitkellem sabiex l-affarijiet isiru aħjar milli huma. Partit li jagħraf il-missjoni kontinwa tiegħu. Dik li jkun il-katalist tal-bidla vera u tajba. Dak li jħares b'għaqal fit-tul u li jmexxi b'ġustizzja soċjali. Dak li huwa fiċ-ċentru, u għax huwa hekk jaqbeż għall-membri kollha tas-soċjetà fil-vokazzjoni popolari u interklassista tiegħu. Għalhekk aħna flimkien għal pajjiżna.
Flimkien għal pajjiżna.